次韻趙祖德送李衡陽有感
作者：程洵
朝代：宋

paragraphs: 秋日曬古城，秋風來水鄉。
臨流送歸客，離思飛雲揚。
銀液深蘸甲，金釵儼分行。
祖行禮雖微，善頌意則良。
破涕忽成笑，欲語旋復忘。
若人工涉世，止沸非揚湯。
俛首是非海，如居清浄坊。
一朝脫屣去，翩如鴈隨陽。
三折僅存臂，九回無復腸。
所欣返全璧，詎復憂焚岡。
我本山林人，才非錐處囊。
偶然踏朝市，包以冠與裳。
誰吹鄒子律，自分冰氏凉。
餘習但文字，殘星弄微芒。
來時岸柳綠，倏見秋葉黄。
何當首歸途，解此名利韁。
湖山足佳處，與君共徜徉。